Foilsiú iarratais ar ainm a chlárú de bhun Airteagal 50(2)(a) de Rialachán (AE) Uimh. 1151/2012 ó Pharlaimint na hEorpa agus ón gComhairle maidir le scéimeanna cáilíochta do tháirgí talmhaíochta agus do bhia-ábhair

(2022/C 433/23)

Bronnann an foilsiú seo an ceart cur i gcoinne an iarratais de bhun Airteagal 51 de Rialachán (AE) Uimh. 1151/2012 ó Pharlaimint na hEorpa agus ón gComhairle (1) laistigh de 3 mhí ó dháta an fhoilsithe seo.

DOICIMÉAD AONAIR

“Cebolla de la Mancha”

Uimh. AE: PGI-ES-02631 – 7.09.2020

STFC ( ) TGFC (X)

1. Ainm an TGFC

“Cebolla de la Mancha”

2. Ballstát nó tríú tír

An Spáinn

3. Tuairisc ar an táirge talmhaíochta nó ar an mbia-earra

3.1. An cineál táirge

Aicme 1.6. Torthaí, glasraí agus gránaigh, iad úr nó próiseáilte

3.2. Tuairisc ar an táirge lena mbaineann an t-ainm in (1)

Oinniúin (bleibeanna den speiceas Allium cepa L.), den chineál “Recas”, a bhfuiltear lena ndíol úr agus iomlán.

Ní bheidh feidhm ag an Tásc Geografach faoi Chosaint ach amháin maidir le hoinniúin ina bhfuil cion ábhair thirim idir 5 % agus 10 %, aonadmheáchan idir 165 gram agus 1 000 gram, trastomhas idir 50 mm agus 120 mm agus íoschion siúcra 3.5 oBrix (± 0.5 %).

Is é an cion ábhair thirim atá in “Cebolla de La Mancha” a thugann do na hoinniúin sin a n-uigeacht bhriosc, thathagach, agus is é an t-íoschion siúcra a thugann dóibh an blas maoth, meathchreamhach.

Cruth sféarúil atá ar oinniúin “Cebolla de la Mancha”, agus is inghlactha dífhoirmiú 10 % a bheith iontu ina dtrastomhas ag na poil agus ag an meánchrios.

Ní mór dhá cheann ar a laghad de chraicne nó tiúinicí a bheith ar na hoinniúin, díobh siúd a chinneann dath amuigh an “Cebolla de la Mancha” agus ní mór iad sin a bheith ar dhath an chopair nó an chré-umha dhorcha. Dath bán a chaithfidh a bheith ar an mbleib taobh istigh.

3.3. Beatha (maidir le táirgí de thionscnamh ainmhíoch amháin) agus amhábhair (maidir le táirgí próiseáilte amháin)

—

3.4. Céimeanna sonracha sa táirgeadh nach mór a dhéanamh sa limistéar geografach sainithe

Maidir le hionad a dtáirgthe, is éigean, i gcás oinniúin “Cebolla de la Mancha”, gur de tháirgeadh an limistéir gheografaigh a ndéantar cur síos air i bpointe 4 na hoinniúin.

3.5. Rialacha sonracha maidir le slisniú, grátáil, agus pacáistiú etc. an táirge dá dtagraíonn an t-ainm cláraithe

Ní mór na hionaid pacáistíochta a bheith feistithe le córais lenar féidir oinniúin atá cumhdaithe ag an Tásc Geografach faoi Chosaint a phacáistiú ar leithligh ó oinniúin eile.

3.6. Sainrialacha maidir le lipéadú an táirge dá dtagraíonn an t-ainm cláraithe

Ar lipéid na bpacáistí oinniún, ní mór, i dteannta an ainm faoin ndíoltar an táirge, lógó an bhranda “Cebolla de la Mancha” a bheith ann maille leis na focail “Indicación Geográfica Protegida” [Tásc Geografach faoi Chosaint]. Ní mór an lógó sin a chur ar fáil do gach oibreoir a iarrann é agus atá i gcomhlíontacht leis an tsonraíocht. An marc comhréireachta a d’eisigh an t-eintiteas a rinne deimhniú ar an táirge, is féidir an marc sin a bheith ar an lipéad nó gan bheith air, de rogha.

4. Sainiú gonta ar an limistéar geografach

An limistéar ina dtáirgtear an Tásc Geografach faoi Chosaint, comhfhreagraíonn sé do na bardais atá faoi na ceantair seo a leanas: Almansa, Centro, Hellín, Mancha agus Manchuela (cúige Albacete); Campo de Calatrava, Campos de Montiel agus Mancha (cúige Ciudad Real); Mancha Alta, Mancha Baja agus Manchuela (cúige Cuenca) agus La Mancha, La Sagra, Talavera (bardas Talavera amháin) agus Torrijos (cúige Toledo).

5. Nasc leis an limistéar geografach

Iarratas ar chlárú “Cebolla de la Mancha” mar TGFC, bunaítear é ar shaintréithe seo a leanas na n-oinniún: den chineál “Recas” iad, cruth sféarúil orthu, cion ábhair thirim 5 %-10 % iontu, dhá fhorchraiceann nó tiúinicí ar a laghad orthu nach mór a bheith ar dhath an chopair nó an chré-umha dhorcha, iad bán taobh istigh, íoschion siúcra 3.5 oBrix iontu, aonadmheáchan idir 165 gram agus 1 000 gram iontu, trastomhas idir 50 mm agus 120 mm iontu. Áirithítear na saintréithe sin de bhíthin an limistéir gheografaigh ina dtáirgtear iad agus an mhodha ina mbainistítear na barra.

5.1. Sainiúlacht an limistéir gheografaigh

a) Rilíf

Faigheann La Mancha uisce a thagann de rith dromchla ó na cnoic agus na sliabhraonta máguaird agus, a bhuí leis an gcumraíocht tírdhreacha sin, tháinig ann do mhachairí torthúla dea-uiscithe ar feadh bhruacha a haibhneacha. Tá toibreacha fíoruisce faoi thalamh ansin freisin agus dá thoradh sin uile tá dálaí ithreach agus aeráide ar leith ann inar fhorbair saothrú na n-oinniún, rud a thugann saintréithe orgánaileipteacha ar leith na huigeachta brisce, tathagaí agus an bhlais mhaoith mheathchreamhaigh.

b) An aeráid

De bharr na héifeachta ilchríochaí, bíonn na teochtaí an-fhoircneach in Castilla-La Mancha. Bíonn difríochtaí an-mhór (suas le 18 nó 20 céim) idir na teochtaí oíche agus na teochtaí lae.

Is fíorbheagán báistí a chuireann sé ann, 392.83 mm/m2 sa bhliain ar an meán sa limistéar a shainítear chun críoch an Táisc Gheografaigh faoi Chosaint, agus faigheann sé leibhéil arda de thaitneamh na gréine (2 777 n-uair an chloig de thaitneamh na gréine sa bhliain ar an meán) agus imghalú sa samhradh. Ina theannta sin, tá na leibhéil bogthaise coibhneasta go híseal (meánmhéid bliantúil 64 %) agus tá an chúrsaíocht ghaoithe beagnach seasmhach, le meánrith gaoithe 216 km/lá (agus é níos airde ná sin féin, ag 344 km/lá ar an meán, ag stáisiún aimsire Albacete).

c) Ithreacha

I dtaca le hithreacha de, is uigeacht ithreach dúrabháin nó dúrabháin ghainmhigh is mó atá iontu, iad an-tréscaoilteach agus cion ard mianraí iontu. Cailcreach atá an sainchiseal B agus tá na hithreacha clochach, póiriúil agus furasta a shaothrú. Is lú ná 20 % an cion cré atá san ithir. Alcaileach atá pH na hithreach, agus na luachanna idir 7.5 agus 8.5. Is gnách an cion ábhair orgánaigh a bheith íseal, ag tuairim is 1.5 %. Is i gceapacha éadoimhne d’ithir íseal-torthúil tuairim is 35-40 cm ar doimhneacht a shaothraítear na hoinniúin. I dtaca leis an méid fosfair a bhíonn le fáil ag na plandaí as an ithir, is gnách an leibhéal a bheith idir meánach agus neamhleordhóthanach, ach tá flúirse den photaisiam, den mhaignéisiam agus den chailciam san ithir.

5.2. Sainiúlacht an táirge

Tá na saintréithe seo a leanas ag oinniúin “Cebolla de la Mancha”:

Oinniúin den chineál “Recas” is ea iad.

Cruth sféarúil orthu.

Cion ábhair thirim idir 5 % agus 10 % iontu, a thugann do na hoinniúin a n-uigeacht bhriosc, thathagach.

Dhá fhorchraiceann nó tiúinic, ar a laghad, orthu, nach mór a bheith ar dhath an chopair nó an chré-umha dhorcha.

Dath bán ar an taobh istigh.

Íoschion siúcra 3.5 oBrix iontu, an rud a thugann dóibh an blas maoth, meathchreamhach.

Aonadmheáchan idir 165 gram agus 1 000 gram iontu.

Trastomhas idir 50 mm agus 120 mm iontu.

5.3. Nasc cúisíoch idir an limistéar geografach agus cáilíocht nó saintréithe an táirge (maidir le STFC) nó cáilíocht shonrach, an cháil atá ar an táirge nó saintréith eile atá aige (maidir le TGFC)

Is é an cumasc den ithir agus de dhálaí aeráide, sin agus na cleachtais saothraithe sa limistéir táirgthe a thug gur tháinig an cineál oiniúin “Recas” chun cinn, pór atá in oiriúint go foirfe don limistéar táirgthe seo. Ar mhéad na ráchairte atá ar na hoinniúin as siocair a saintréithe ar leith i dtaca le dath, méid, uigeacht agus blas, tá Castilla-La Mancha ar an réigiún táirgeachta is tábhachtaí sa Spáinn, arae is ann a fhásann breis agus an leathchuid d’fhómhar oinniún na tíre.

Rud eile seachas comhdhéanamh géiniteach na gcineálacha “Recas”, tá nasc díreach idir dath sainiúil an chraicinn agus an uimhir uaireanta an chloig de thaitneamh na gréine a bhíonn sa limistéar, eadhon 2 777 n-uair an chloig de thaitneamh na gréine ar an meán, rud a thugann dhá fhorchraiceann nó tiúinic, ar a laghad, ar a mbíonn dath an chopair nó an chré-umha dhorcha.

Is é 18 go 20 céim raon athraitheachta na teochta ó oíche go lá. I míonna an tsamhraidh bíonn meánteocht na hoíche faoi bhun 20 oC, rud a fhágann go gcaitheann na plandaí oinniún níos lú dá bhfuinneamh le linn an phróisis riospráide oíche agus gur mó an glanmhéid ó fhótaisintéis. Méid bhleibe níos mó an toradh a bhíonn air sin, sna hoinniúin den chineál “Recas” a fhásann sa limistéar lena mbaineann an TGFC. Bíonn na bleibeanna meánach nó mór, sféarúil i gcruth, agus trastomhas idir 50 mm agus 120 mm agus aonadmheáchan idir 165 gram agus 1 000 gram iontu.

An méid potaisiam, maignéisiam agus cailciam a bhíonn le fáil as an ithir sa limistéar táirgthe, is é sin a dhéanann blas milis sainiúil na n-oinniún “Cebolla de la Mancha”. Is é an t-íoschion siúcra 3.5 oBrix atá iontu a thugann do na hoinniúin seo an blas maoth, meathchreamhach.

Ní fhaightear ach fíorbheagán báistí sa limistéar, idir 300 mm/bliain agus 400 mm/bliain. Na leibhéil arda de thaitneamh na gréine agus den imghalú sa samhradh agus, i gcumasc leis sin, na hoícheanta alatheo agus na leibhéil ísle bogthaise coibhneasta, tugann sin uile cion ábhair thirim idir 5 % agus 10 %, rud a thugann do na hoinniúin an uigeacht bhriosc, thathagach.

Dírítear sna cleachtais saothraithe ar thabhairt ar scóig na n-oinniún druidim go maith agus iad ag tarraingt ar dheireadh an phróisis fáis (agus faightear sin nuair a bhíonn an uimhir uaireanta an chloig de thaitneamh na gréine fós go hard, an bhogthaise choibhneasta go híseal, an chúrsaíocht ghaoithe beagnach seasta agus an t-imghalú go hard). A bhuí leis sin agus fairis sin leis na dálaí aeráide sa limistéar, leis na teochtaí ísle agus leis an mbogthaise choibhneasta íseal ar feadh na míonna a gcoinnítear na hoinniúin i stóras, is féidir ardcháilíocht a bheith iontu ar feadh a seilf-ré fada.

Tagairt d’fhoilsiú na sonraíochta

http://pagina.jccm.es/agricul/paginas/comercial-industrial/consejos_new/pliegos/PC_IGP_CEBOLLA_DE_LA_MANCHA-20191202.pdf

(1) IO L 343, 14.12.2012, lch. 1.